Matoma i ny bok: – Ble tisset på og kastet i container
DJ og produsent Matoma forteller om den tøffe barndommen sin i den nye ungdomsboken «Aldri god nok».  – Jeg ble både tissa på og kasta i kontaineren, ropt etter og kalt forskjellige ting, forteller Tom «Matoma» Stræte Lagergren (32) i boken som kommer ut på forlaget Pitch til uken.  De siste ukene har vi sett den populære DJ-en og produsenten i «Hver gang vi møtes» – og der fortalte han blant annet at han ble mobbet på barneskolen.  I boken «Aldri god nok» åpner han mer opp om dette og forteller at musikken reddet ham.  – Musikken ble min escape, da glemte jeg alt utafor, skriver han i boken. Matoma er vokst opp på Flisa i Hedmark, og da han begynte på skolen startet problemene. Han var sent utviklet, slet med å prate, hadde lese- og skrivevansker – og han skriver i boken at de eldre gutta fant ut at han var «enkel å ta». – De slengte masse kommentarer til meg, for eksempel om hvordan jeg snakka. De så på meg som et lett offer, tror jeg, og nesten daglig fikk jeg slengt dritt etter meg, skriver han.  Han forteller at opplevelsene fortsatt sitter i som voksen – og at han lett kan bli kastet tilbake i gamle mønstre.  Som da han i 2017 våknet opp til terningkast 1 fra NRK etter en konsert på Slottsfjellfestivalen i Tønsberg.  – Den morgenen ble jeg sendt rett tilbake til skolegården, da gutta tok meg med bak skolen og kasta meg i kontaineren, eller da de tissa på meg.  – Den samme følelsen hadde jeg den morgenen i Tønsberg, men nå kunne jeg ikke låse meg inne på do for å slippe unna. I boken forteller han også om en episode da han var på vei hjem fra skolen midt på vinteren – og noen gutter dro ham bort til en skatepark: – (De) la meg på et bord holdt meg fast og dynka meg i kaldt vann. Videre beskriver han en episode der han ble spurt av en gutt om å komme til idrettsplassen, men da han kom dit var flere gutter på plass «for å ta» ham. – De slengte meg i bakken, to holdt meg fast mens den tredje sykla over meg. Da de ikke gadd mer, løp jeg hjem. Jeg fortalte det aldri til noen, men i dag kunne jeg ønske at jeg hadde gjort det, forteller artisten i boken. VG har vært i kontakt med sektorleder for oppvekst i Åsnes kommune Lena Marin Henriksen, for kommentar til opplevelsene Matoma forteller om. – Vi kommenterer ikke enkeltsaker i media. Dette er i tillegg en sak vi ikke har forutsetninger til å svare ut, da det er så mange år siden hendelsene fant sted, skriver hun i en melding til VG. Matoma forteller at han også hadde bra folk rundt seg som støttet ham, og at han heldigvis var sterk. – Jeg så aldri på meg selv som noe offer. Det har nok vært med å påvirke meg, jeg har hatt mareritt om det, men nå tenker jeg at det bare har gjort meg sterkere, gjort meg til den jeg er i dag. – Jeg var den de måtte plage for at de skulle føle seg bedre, de må jo åpenbart ha slitt med noe. Det har jeg også sett i voksen alder, noen av dem har det blitt folk av, mens andre sliter fort satt, forteller Matoma i boken.  Boken forteller også om hvordan han endte opp i musikkverdenen og etter hvert ble Matoma.  Og om telefonen fra Warner Music som endret alt.  – Er jeg i trøbbel? spurte Matoma først da Ian Hunter – ikke artisten ved samme navn – fra Atlantic Records i Warner Music ringte og presenterte seg. Han trodde han hadde gjort noe galt, men svaret fra plateselskapet var: – Nei, nei, vi elsker musikken din!  Resten er historie: Plutselig var han i New York og signerte platekontrakt.  Matoma gir ut ungdomsboken blant annet fordi han ønsker å utgjøre en forskjell for andre unge: – For meg er det viktig å snu negative hendelser og erfaring i livet om til noe positivt, heve blikket, engasjere seg og finne noe man brenner for personlig, sier han i en pressemelding om boken. 
DJ og produsent Matoma åpner opp om sin tøffe barndom i den nye ungdomsboken «Aldri god nok», utgitt av forlaget Pitch. Matoma ble mobbet på skolen, men musikken ble hans «escape».  Boken forteller også om hvordan Matoma ble oppdaget av Warner Music og signerte platekontrakt. Matoma håper å utgjøre en forskjell for unge mennesker ved å dele sin historie og engasjere seg i saker han brenner for.